
PROME MINISTER A REUNI CU CONSUL DI 
MERCA NA CORSOU 


Diamars 25 di October Prome Minister Evelyn Wever-Croes 
tawata na Corsou pa un dia pa atende reunionnan di Reino 
riba relacionnan exterior, ‘Koninkrijksoverleg Buitenlandse 
Betrekkingen’, (KOBB). Prome Minister hunto cu Premier di 
Corsou Gilmar ‘Pik’ Pisas y Premier di Sint Maarten Silveria 
Jacobs a reuni cu Minister encarga cu Relacionnan Exterior 
Wopke Hoekstra di Hulanda. 


Prome cu e reunion cu e Premiernan y Minister Hoekstra, 
Prome Minister a reuni cu Consul di Merca, señora Margy 
Bond na unda a discuti diferente tema incluyendo e tema di 
Venezuela. Pero e punto di enfoke tawata riba oportunidadnan 
economico entre Aruba y Merca y con Consulado Mericano por 
hunga un rol den esaki. Di parti di Consulado, tawata tin hopi 
interes pa scucha mas di e plan di diversificacion economico 
y e plan pa atrae inversionista (investment policy) cu Aruba ta 
implementa. 


Remarcabel den e reunion tawata ta cu Consulado a elogia 
Aruba pa e hecho cu WEB Aruba a cera un convenio cu Eagle 
LNG prome cu e guera di Ukraina. E prijs cu a wordo palabra 
tawata hopi abou. Na e momento aki, varios compania di 
LNG ta bandonando nan palabracionnan mientras Eagle LNG 
a mantene su mes na palabracionnan. Consulado y Estado 
Mericano ta sostene e compania aki y inversionnan na Aruba. 


E sistema na Aruba ta hopi dirigi riba e mercado Mericano pa 
loke ta trata turismo. Y Aruba ta purbando di haya inversionnan 
tanto local y tambe inversionnan internacional especialmente 
di Merca. 


“E tawata un bon reunion cu Consulado Mericano y a toca 
diferente otro tema pa estrecha lasonan mas ainda entre 
Merca y Aruba”, Prome Minister a expresa. 

Ta invita henter comunidad pa registra y participa 


Dialuna a cuminsa e “Immerse Innovation Week” caminda cu 
durante henter e siman rond Aruba lo tin actividad di innovacion 
ta bay tuma luga. A traves di e website immerseweek.org, 
tur hende cu ta interesa por mira cual actividad tin, registra 
y atende esakinan. Gobierno di Aruba a traves di Futura lo 
coordina esaki. 


Prome Minister Evelyn Wever - Croes a splica cu lo tin diferente 
workshop y evento caminda cu lo papia di entrepreneurship, 
agricultura, ‘parenting’ y mas tema den cuadro di innovacion. 

“Nos ta invita tur ciudadano di Aruba pa e siman aki haci algo 
di innovacion”. 

Innovacion ta un manera nobo pa atende cu retonan. Esaki 
no kiermen cu necesariamente tur cos mester ta automatisa, 
mas bien innovacion ta introduci otro manera pa soluciona 
problemanan di tur dia. Si bo no a registra ainda, por haci 
esaki riba e website menciona, caminda cu por mira kico ta e 
actividadnan cu tin tambe, na unda e lo tuma luga y e orario.. 


Na e ocasion caminda a duna inicio na e siman di innovacion, 
Prome Minister a reconoce algun personanan creativo y 
innovador den nos comunidad. Ta trata di tres persona di 
Colegio Sagrado Curason cu riba nan mesun forsa, creatividad 
y iniciativa a crea un espacio di innovacion na e scol. A gradici 
nan pa e trabou excepcional cu nan ta haci riba e tereno aki y 
a reconoce nan cu e “Excellence and Innovation Award”. 
Prome Minister Wever - Croes a termina invitando henter 
Aruba pa e siman aki concentra riba innovacion y atende e 
actividadnan cu tin riba e tereno aki. 

PROME MINISTER NA CORSOU PA ATENDE 
KOBB HUNTO CU MINISTER HOEKSTRA Y 
PREMIERNAN DI CORSOU Y SINT MAARTEN 


Prome Minister Evelyn Wever-Croes diamars 25 di October lo 
ta na Corsou pa reunionnan di Reino riba relacionnan exterior, 
‘Koninkrijgsoverleg Buitenlandse Betrekkingen’, (KOBB). 
Minister Hoekstra di Hulanda lo ta na Corsou y hunto cu e 
Premiernan di Aruba, Corsou y Sint Maarten lo atende diferente 
tema relaciona cu asuntonan exterior. KOBB ta tuma luga un 
biaha pa aña y cada pais den Reino ta haya e oportunidad pa 
trece nan vision, preocupacion y cada pais ta haya turno pa 
organise y a toca Corsou pa organse e aña aki. 


E tema principal riba agenda cu lo wordo trata den extenso ta e 
situacion geopolitico di Venezuela en bista di e crisis migratorio 
cu tin. Aruba ta un di e paisnan cu ta mas seriamente afecta 
pa e exodo di hopi persona cu ta di Venezuela. Otro tema cu 
lo wordo trata ta e eventual reapertura di e frontera y Prome 
Minister lo expresa su preocupacion riba ambos tema. 


Diaranson 26 di October, Minister Hoekstra lo ta na Aruba pa 
reuni cu Prome Minsiter, Minister Glenbert Croes y Minister 
Rocco Tjon. E tema di Venezuela un biaha mas lo wordo trata 

Kingdom of the Netherlands 


y tambe e aspectonan di siguridad. Lo trata tambe e peticion di 
Minsiter Glenbert Croes pa intermedia na OFAC pa Aruba por 
cumpra crudo hopi mas barata for di Venezuela. 


E reunionnan tanto na Corsou como na Aruba lo ta hopi intenso 
y lo enfoca riba e cooperacion multilateral entre e paisnan den 
Reino. 


Prome Minister Evelyn Wever - Croes: 


REUNION TRIPARTITE TA UN OPORTUNIDAD PA 
CONOCE CADA PAIS MIHOR 


A tuma luga encuentro entre Aruba, Corsou y Sint Maarten prome cu KOBB 


Den preparacion pa e Koninkrijksoverleg Buitenlandse 
Betrekkingen (KOBB), semper e tres paisnan Aruba, Corsou 
y Sint Maarten ta reuni cu otro. Premier Evelyn Wever - Croes 
a splica cu e reunion aki ta tuma luga prome cu e KOBB, pa 
asina cada pais por prepara y discuti riba diferente topico. 


Prome Minister Wever - Croes a splica cu prome cu reuni 
cu Minister Wopke Hoekstra di Hulanda, riba asuntonan di 
relacionnan exterior. Atene un reunion tripartite conhuntamente 
cu Prome Minister di Sint Maarten Silveria Jacobs y Prome 
Minister di Corsou Gilmar Pisas. Durante di e encuentro aki 
a trata diferente tema di relevancia pa tur tres pais. A papia di 
entre otro mas cooperacion, CARICOM, situacion di Venezuela 
y mas. 

Ademas, ta scucha con cada pais ta purbando pa cera mas 
aliansa y cooperacion pa sali for di e pandemia mas fuerte. 
Prome Minister a sigui expresa cu entre Aruba, Corsou cu 
Sint Maarten semper tin hopi punto similar, pero tambe 
diferencianan. Y den reunionnan manera e tripartite, ta siña 
conoce e diferencianan mas miho pa por ta mas mihor prepara 
den caso di cualkier situacion. 

Por ultimo, ta importante pa menciona cu Aruba, Corsou y Sint 
Maarten conoce relacion estrecho, y ta percura pa sigui traha 
pa cada biaha e relacion bira mas estrecho yudando otro unda 
cu por. Prome Minister Wever - Croes a resumi expresando cu 
e tabata un bon reunion tripartite. 

OUDERENZAKEN “NECESIDAD DI CUIDO” 
DIARANSON AWOR NA CENTRO DI BARIO 
BRAZIL 


Diaranson 26 di october lo a tuma luga e di tres charla 
informativo di Directie Ouderenzaken, Centraal Bureau 
Statistiek Aruba (CBS) y Ministerio di Adulto Mayor unda lo 
elabora riba e necesidad di cuido na Aruba. Esaki lo tuma luga 
awor na Centro di bario Brazil y lo cuminsa 10:00 AM di mainta. 


Como panelista lo tey presente Sra. Desiree Helder di CBS, 
Liesbeth Arendsz di Wit Gele Kruis Aruba y Maritza Ordoñez di 
DVG pa duna un splicacion amplio riba e tema di cuido. 


Sigur un mainta unda cu un bes mas lo comparti hopiinformacion 
riba varios tema cu ta toca adulto mayor. Vergrijzing, esta 
embehecimento di poblacion, ta trece demanda pa servicionan 
specifico y cambionan den structura di cuido. Pa es motibo, ta 
ofrece un oportunidad pa haya mas informacion y haci pregunta 
na e panel di profesional. Hunto ta traha riba solucionnan cu e 
vision pa un miho calidad di bida pa nos adultonan mayor. 


Durante e charla lo tin oportunidad pa esnan presente hasi 
pregunta, comparti nan preocupacionnan y conta di nan 
experiencia como adulto mayor. Si no a logra di atende e 
charlanan, por wak e videonan cu ta actualmente disponibel 
riba e pagina di Facebook di Directie Ouderenzaken y tambe 
por encontra e lista di actividadnan di diferente gruponan di 
bario y fundacionnan pa luna di october. 


Directie Ouderenzaken ta gradici e panelistanan y tambe 
moderador Edward Erasmus di awor caba pa nan presencia 
y informacion. 


Minister di Asuntonan di Adulto Mayor, Sr. Ursell Arends ta hasi 
un yamada na 60+ y tambe na famianan pa atende y participa 
na e actividad diaranson awor na Centro di Bario Brazil. 


I 

Siguiendo den e paso di desaroyo sostenibel, minister Geoffrey 
Wever ta catalisando preparacionnan pa e proyecto di desaroyo 
pa centro di ciudad San Nicolas. Minister Wever conhunto cu 
San Nicolas Business Association y arcitecto renombra ir. 
Raffy Kock a haci un recorido den centro di ciudad San Nicolas 
pa documenta e puntonan di importancia cu lo forma parti di e 
proyecto integral pa desaroyo di centro di e ciudad. 


Anteriormente e mandatario a elabora riba su plan pa ambos 
centro di ciudadnan, Oranjestad y San Nicolas, den cual esun 
di Oranjestad pronto lo ser publica pa ehecucion. 


San Nicolas na su turno tambe tin retonan pa desaroyo, pero 
tambe bastante oportunidad cu mester capitalisa riba nan. Den 
e ultimo afianan a mira tog un tendencia di comerciantenan cu 
a haci un desafio di establece nan mes “pariba di brug”, cual 
minister Wever ta aplaudi. Esaki ta keda un desafio pasobra e 
realidad ta cu mayoria di negoshi te ainda ta tuma luga “pabou 
di brug”, y no ta premira cambio drastico na e hecho aki. 


Hustamente ta e identidad di San Nicolas ta keda e 
atraccion principal pa bishita turistico, pero tambe di localnan 
especialmente durante fin di siman. Cu e proyecto di desaroyo 
Minister Wever lo kier enfoca riba con ta bai maximalisa 
actividad economico, pero riba un base mas stabil y menos 
sporadico. 


Ki tipo di inversion-, structura-, actividad-, negoshinan 
ta necesario pa e era economico nobo di San Nicolas ta e 
consideracion principal. Un futuro sin e refeneria, y sin e 
murayanan cu ta stroba bista pa lama, tur ta puntonan cu 
minister Wever hunto cu su ministerio lo atende cu nan. 


Oportunidad tin, algun mas realistico cu otro. Gobierno di 
Aruba ta prepara pa duna asistencia caminda por y caminda 
ta necesario, pero cu recursonan limita ta necesario pa crea e 
fundeshi realistico necesario, ariba cual desaroyo economico 
por establece su mes. 


Minister Wever ta mantene su compromiso cu San Nicolas, y 
a traves di varios iniciativa manera YES San Nicolas, Public 
Consultation Circular Economy ta keda demostra San Nicolas 
su importancia den e proximo era di desaroyo economico pa 
Aruba. 

A REUNI CU REPRESENTANTENAN DI ARUBA 
BODYBUILDING AND POWERLIFTING 
ASSOCIATION 


Recientemente Minister Endy Croes aricibi bishita di Presidente 
diAruba ‘Bodybuilding and Powerlifting Association’ sr. Giovanni 
Arends y tambe sr. Ed Malone un persona hopi cocnoci den e 
mundo di turismo di Aruba y cu ta forma parti di e organisacion, 
na unda cu nan a reuni cu Minister di Deporte y a propone y 
pidi sosten pa nan por organisa otro afia na luna di september 
2023, luna cu turismo ta poco mas abou, pa organisa e di 50 
‘Centro Americano y del Caribe bodybuilding competition’ un 
celebracion di 50 aña cu lo bira algo grandi sigur organisando 
e evento Internacional aki na Aruba. 


Ta spera un total di 350 pa 400 atleta hunto cu nan preparadornan 
y fanaticonan cu lo yega sigur alrededor di 600 persona cu lo 
bishita Aruba den luna september otro afia. Minister di Deporte 
Endy Croes a mira e plan y presentacion cu organisadornan 
tin pa cu e evento internacional aki y Minister hunto cu un 
comision di deporte lo analisa tur locual cu a keda presenta pa 
por duna sosten na e evento grandi aki pa por realisa e di 50 
competencia ‘Centro Americano y del Caribe’ aki na Aruba den 
luna di September 2023. 

Minister Endy Croes: 
A RICIBI Y RECONOCE ATLETA EGMOND 


MOLINA CU A KIBRA RECORD MUNDIAL 


Siman pasa diabierna atardi Minister Endy Croes a ricibi bishita 
y reconoce e famoso atleta Egmond Molina cu recientemente 
a kibra y marca un record mundial cu a keda registra oficial den 
‘Guiness World Record’ pa cu e hazaña di ‘THE HEAVIEST 
WEIGHT SUPPORTED WITH THE MOUNTH ON PARALLEL 
BARS’ 


Pa cu e gran logro aki y den nomber di Gobierno di Aruba, 
Minister di Deporte Endy Croes a reconoce atleta Egmond 
Molina cu un reconocemento di Excelencia den deporte y di e 
forma aki balora su preparacion y e record cu atleta Egmond 
Molina a kibra. Minister di Deporte Endy Croes den nomber di 
henter e pueblo di Aruba y Gobierno di Aruba a gradici y felicita 
atleta Egmond Molina y na unda cu atleta Molina a expresa 
su gratitud pa cu e bunita reconocemento aki. Semper den 
deporte cu e Deseo, Disciplina, Dedicacion y Determinacion ta 
logra bo metanan, Minister di Deporte a finalisa. 

ARUBA TA HAYA E POSIBILIDAD PA CUMPRA 
HFO MS BARATA FOR DI ECUADOR 


“Nos ta sumamente contento, paso e hecho cu nos por cumpra HFO 
na un mihor prijs ta brinda nos e oportunidad di por baha prijs di awa 
y coriente pa nos comunidad” 


Li 


Dialuna mainta durante conferencia di prensa di gobierno, 
Minister di Energia sr Glenbert Croes a elabora riba e resultado 
di su biahe pa Ecuador. Manera ta conoci, siman pasa Minister 
Glenbert Croes hunto cu sr Edison Briesen a biaha pa Ecuador 
cu e meta pa negocia e posibilidad pa Aruba por cumpra HFO 
na un prijs mas barata for di Petroecuador. Awe mainta, cu 
hopi emocion y satisfacion, Minister Croes a anuncia e grato 
noticia cu Gobierno di Aruba y Gobierno di Ecuador a yega na 
un acuerdo mutuo pa cu e compra y benta di HFO. 


Minister Glenbert Croes tambe a splica riba e criticanan cu tin 


den cuadro di e cumpramento di HFO mas barata. 
Segun e mandatario, e criticanan aki no ta corecto 
y cu e ultimo tres añanan aki alrededor di 50% di e 
HFO cu WEB ta consumi ta bin di Ecuador caba, y 
cu prome cu esaki subi barco, e specsnan mester 
wordo aproba pa WEB. Tambe ta importante pa 
corda cu WEB ta cumpra HFO for di Fuel Marketing 
and Supply Aruba (FMSA), dus ta FMSA ta esun 
cu ta cumpr'e riba mercado. 


Manera cu e mandatario a anuncia, pa concretisa 
e acuerdonan haci, lo biaha pa Ecuador un 
delegacion di ehecutivonan di RDA y FMSA 

| lidera pa sr Edison Briesen, como president 
| comisario di RDA den e proximo dos simannan. 


Minister Glenbert Croes ta gradici e gobierno di 
Ecuador, Minister Xavier Vera Grunauer cu ta e 
Minister di Energia na Ecuador y su delegacion, e 
gerente general di Petroecuador sr. Hugo Aguiar y 
su delegacion, sr Diego Almeida- Guzman cu ta e 
Consul General di Hulanda na Ecuador, Embahada 
di Hulanda na Peru cu ta encarga tambe cu Ecuador, Aruba su 
Minister Plenipotenciario y nos Embahada na Washington pa 
tur e apoyo brinda na su persona pa cu e proceso importante 
aki. 


“Mi ta optimista cu e mision pa Ecuador a produci hopi mas 
resultado di loke mi mes a pensa. Nos ta sumamente contento, 
paso e hecho cu nos por cumpra HFO na un mihor prijs ta 
brinda nos e oportunidad di por baha prijs di awa y coriente pa 
nos comunidad”, Minister Glenbert Croes a expresa. 

Minister Glenbert Croes: 


COMPANIANAN ESTATAL, WEB, UTILITIES 
Y ELMAR TA INVESTIGANDO E AUMENTO 
DRASTICO DI AWA Y CORIENTE 


“Lo bin un coreccion prome cu e pago di 14 di November” 


l | > n P< x 

Awe mainta durante conferencia di prensa di gobierno, Minister 
Glenbert Croes a elabora riba e aumento drastico di awa y 
coriente pa cu recibonan di luna di September. Segun Minister 
Croes ta splica, e aumentonan aki a tuma lugar, na nan parecer, 
contra e aprobacion di gobierno di Aruba. Gobierno a aproba 
un aumento riba e tarifa di awa y coriente di 24%, pero a resulta 
cu hopi famianan a haya recibonan cu un aumento di 50% of 
mas. Pa e motibo aki, Minister di Energia, sr Glenbert Croes 
a pidi e companianan estatal pa traha riba un investigacion di 
kico por a bay robes cu tin recibonan cu a subi drasticamente. 


Pa Gobierno di Aruba e ta hopi importante di por yuda e 
companianan estatal sali for di e problemanan financiero cu 
nan ta aden, pero e solucion mester ta un cu pueblo por carga. 
E impacto di e subida di awa y coriente riba comunidad tabata 
grandi. Minister Croes a expresa cu tin un indicacion caba di 
kico por a bay fout pasobra cu no tin hustificacion pa e aumento 
drastico aki. Gobierno ta den espera di e resultado pa cu e 
coreccion di prijs di awa y coriente e siman aki, pa asina e 
companianan estatal efectua e coreccionnan necesario prome 
cu e pago di 14 di November. 

DESPUES DI TEMPONAN DIFICIL 
CU NOS A PASA ADEN, 
NUNCA NOS MESTER LUBIDA 
E FORSA IMPRESIONANTE, 

E RESILIENCIA Y SOLIDARIDAD 
CU NOS A MUSTRA OTRO COMO 
CIUDADANO, FAMIA Y 
COMO PARTI DI E COMUNIDAD MUNDIAL. 
HUNTO NOS MESTER ACTUA, INNOVA, 
ADAPTA Y AVANSA Y 
RECONSTRUI NOS PAIS. 


20 AÑA DI 


INVERSION Y 
22 OPORTUNIDAD 


